**กสทช. สุทธิพล เสนอแนวคิดโดนใจ EU**

**“หลอมรวมในภูมิภาคเพื่อการแข่งขันในระดับประเทศอย่างมีประสิทธิภาพ”**

**ในเวทีระหว่างประเทศ เรื่อง โทรคมนาคมกับสื่อสารมวลชน ณ ประเทศเบลเยี่ยม**

นับเป็นเกียรติอย่างยิ่งที่องค์กร กสทช. ของประเทศไทยได้รับการยอมรับในเวทีระดับสากล โดยในครั้งนี้สถาบันระหว่างประเทศด้านการสื่อสารร่วมกับ กสทช. ของประเทศเบลเยี่ยม (BIPT) ได้จัดการประชุมระหว่างประเทศเรื่องโทรคมนาคมกับสื่อสารมวลชน ณ กรุงบรัสเซลส์ ประเทศเบลเยี่ยม ระหว่างวันที่ 11-12 มีนาคม 2557 ซึ่งได้เชิญ กสทช. ดร. สุทธิพล ทวีชัยการ เป็นวิทยากรร่วมบรรยายในหัวข้อ **“ระดับการแข่งขันที่สูงที่สุดในตลาดภายในประเทศ”** โดย ดร. สุทธิพล เป็นผู้มาจากกลุ่มประเทศแถบเอเชียเพียงคนเดียวที่ได้รับเชิญเป็นวิทยากรในเวทีนี้ ซึ่งนอกจากจะอธิบายถึงพัฒนาการทางด้านโทรคมนาคม บทบาทของ กสทช. สภาพปัญหาและแนวทางการแก้ไขในบริบทของประเทศไทยแล้ว กสทช. สุทธิพล ยังได้สะท้อนแนวคิดในฐานะที่เป็นคนนอกภูมิภาค EU ที่มองไปที่นโยบายของ EU ล่าสุดในเรื่องตลาดโทรคมนาคมร่วมกัน (Telecommunication Single Market) โดยให้ข้อสังเกตว่าควรที่จะมุ่งไปที่ประโยชน์สูงสุดของประชาชนมากกว่าไปเน้นเพียงให้เกิดการแข่งขันในระดับที่สูงสุดเท่านั้น

นอกจากนี้ ยังเสนอแนวคิดว่าการหลอมรวมของการประกอบธุรกิจทางด้านโทรคมนาคมในระดับภูมิภาคที่จะเกิดประโยชน์นั้น ควรจะกระทำเพื่อให้เกิดการแข่งขันที่สูงขึ้นในระดับประเทศ และการดำเนินการตามนโยบายใดๆ หากต้องการให้เกิดประสิทธิภาพและได้รับการยอมรับควรจะต้องเน้นกระบวนการการมีส่วนร่วมให้มากที่สุด ซึ่งแนวคิดของ ดร. สุทธิพล ในครั้งนี้ได้รับความสนใจจากบรรดาผู้เข้าร่วมประชุมจากกลุ่มสหภาพยุโรปเป็นอย่างมาก

ในโอกาสนี้ ดร. สุทธิพลและคณะได้เข้าร่วมประชุมและหารือกับตัวแทนขององค์กรผู้บริโภคแห่งสหภาพยุโรป (The European Consumer Organisation) ผู้บริหารระดับสูงของบริษัท Belgacom ซึ่งเป็นผู้ประกอบการโทรคมนาคมที่ใหญ่ที่สุดในประเทศเบลเยี่ยม ตลอดจนผู้อำนวยการของ Independent Regulators Group (IRG) รวมทั้ง ได้มีโอกาสเข้าประชุมหารือกับนาย Jack Hamande ประธาน กสทช. เบลเยี่ยมคนใหม่ โดยมีการแลกเปลี่ยนประสบการณ์และองค์ความรู้ด้านโทรคมนาคม ตลอดจนแนวทางการคุ้มครองผู้บริโภคในกิจการโทรคมนาคม

……………………………………………………………………………………….